Sali Guido,    so, ändlich han ich nach ere strube Wuche Zyt Dir in Rueh zschriebe. Weisch, ich könnt Dir im Momänt stundelang verzelle, es isch so  viel gloffe i de letscht Wuche, gnauer gseit eigentlich sit de Ostere, sit ich bi Dir gsi bin: Alles was uns zwei betrifft, i de geistige Wält plus Wohrnähmige und Schlussändlich de 12.April - Seminar und zobe sGspröch mit em Peter-... Wie wär ich jetzt gärn i de nöchi vo Dir, verzelle isch viel eifacher als alles zmaile. Aber es wird si Grund ha, das mir sowyt vonenander wohne.  Ich dank Dir au fürs Schriebe und Dinere Ehrlichkeit. Es isch so schön wämmer weiss, dass es irgend neumet uf de Wält öpper  inkarniert git wo mer alles ka verzelle und svolle Vertraue ka gniesse!  Du wötsch wüsse, wieso ich es schlächte gwüsse ha ... wägem Lotti -- Ich ha Dini Beziehig mit em Lotti irgendwie immer als öppis ganz speziells agluegt, wie Du die Frau gliebt häsch (vor ca. 24 Johr häts mir das zeigt) und au die letschte Johr han ich das sehr gspührt. Ich ha mehrmals für mich dänkt: hoffentlich passiert de Lotti nie öppis, dänn würdi für de Guido e Wält zämmebräche... Und jetzt vor 11 Monät isch es wirklich  passiert und ich hätti nie dänkt das Du das so "guet" verkrafte kasch. Aber für mich - au wänns Lotti gstorbe isch und ich jo weiss was noch em Tod witer goht - für mich isch sLotti immer no im Hus, oder um Dich oder i Dim Härze oder was au immer --- so empfind ichs halt. Worum ka ich Dir nit sage, ich empfinds bi Dir eifach so: isch es die zueni Schlofzimmertür, oder das ich weiss, as dUrne no dörtinne isch, der sunscht öppis? Ich ha eifach zfühl, ich spühr ihri Energie no i dem Hus. - Ich has sie nit guet kännt,  aber die paar Mol won ich sie am Telefon ka ha oder gseh han isch sie immer so fründlich und lieb gsi, ich glaub au voller Verständnis das i alüt; jo ich ha name sogar sGfühl gha sie hät e Freud wänn i aglüte han. --    Ich glaub au das das wohrschienlich Dis Problem isch, das Du so blockiert bisch. Ich dänk, im Unterbewusstsii isch sie immer no do. Und ich dänk au, das es nach em 12. Mai en änderig i Dinere Blockade wird geh. Au wänd dSeel vo Ihre scho lang am erhole isch, Ihre "Körper" isch no  i de gwohnte Umgäbig und ich dänk das mir das halt spühre.    Wäg de Liebe zwüsche Seelegschwüster isch es so: Es gib sehr wohl die körperlichi Liebi zwüsche SG. Numme SG hän und empfinde jo scho die absoluti, schöni bedinnigslosi Liebi, die bruche nit wie zwei Mänsche wo sich im Läbe träffe es extrems verliebt sie mit Schmätterling im Buch etc und was alles no drzue ghört damit sie sich besser kännelerne könne und de witeri Läbenswäg ev. miteinander verbringe dörfe. Und will SG sich scho so könne  liebe bruchts nit umbedingt die körperlichi Liebi aber es ka sie sehr wohl geh. Und wänn sie sie git isch sie oft nur für e gwüssi Zyt, usser es isch glichzitig de Seelegfährte oder - Parner; i dem Fall bliebt sie aber au numme wänn beidi im seelische Bereich witer kömme. - Kompliziert gäll, jetzt kasch hirne... Sit dem Kurs vom 12.4. isch mir eigentlich alles klar worde wieso ich so für de Roland und andersits für Dich empfind... Ich weiss es nit numme sondern ich ha au vo zweine Syte Bestättigung biko.    Uebrigens das das so wyt ko isch zwüsche mir und Dir bisch natürlich au nit ganz unschuldig, Seelebrüederli!!! Weisch Du eigentlich, was Du für e Liebi usstrahlsch???Mein Gott hät das Lotti e johrelangi schöni ehrlichi Liebi vo Dir könne empfange... Ich han mich nämlich nit i Dis üssere verluegt sonder rein was Du für e Wärmi und Liebi kasch überebringe das "haut einem fasch um"! Du kasch das sicher no Liebi geh und empfange, aber dZyt isch halt im Momänt nonig do...    Da dänk ich  wird ich wohrschienlich - falls es je zwüsche uns emol sowit kunnt - die grössere Problem ha: Für mich isch jedes nöchere Zämmeko mit eme Maa direkt  verbunde mit Fruscht, keie loh, nur sini Bedürfniss befriedige etc, etc, etc...